**TT Quick** on vuonna 1979 Osbornsvillessä perustettu yhdysvaltalainen heavy metal -yhtye, joka oli suosittu klubibändi 1980-luvulla New Yorkissa ja New Jerseyn alueella. Yhtye on tehnyt kolme studioalbumia ja yhden livealbumin. Yhtye ei ole levyttänyt vuoden 2000 jälkeen mutta se on soittanut 2000- ja 2010-luvuilla satunnaisesti livekonsertteja.

Historia
--------

### Yhtyeen alkuvuodet (1979–1983)

TT Quick sai alkunsa newyorkilaisesta coverbändistä Lazysta. Yhtye oli harkinnut nimenvaihdosta jo jonkin aikaa, ja sille tuli hyvä tilaisuus rumpalinvaihdoksen yhteydessä. Yhtyeellä oli vain vähän aikaa miettiä uutta nimeä ennen seuraavaa konserttia, jolloin yksi heistä ehdotti "Let’s just  throw something together quick". Tästä yhtye sai nimensä Thrown Together Quick eli lyhyesti TT Quick. 

Yhtyeestä tuli suosittu klubibändi 1980-luvulla New Yorkissa ja New Jerseyn alueella. Se oli tunnettu etenkin Mark Tornillon voimakkaasta laulusta sekä kitarististaan David Dipietrosta.  Yhtyeen alkuvaiheissa se esitti tunnettuja kappaleita eri metalliyhtyeiltä mutta etenkin konsertit, missä se soitti kappaleita AC/DClta, tekivät sitä tunnetuksi.

### Ensimmäiset levytykset (1984–1992)

Yhtye alkoi soittamaan omia kappaleita konserteissaan vuodesta 1982 alkaen. Pari vuotta myöhemmin se julkaisi Megaforce-levy-yhtiölle ensimmäisen, viisi kappaletta sisältävän EPn, TT Quick. Vuonna 1986 yhtye julkaisi ensimmäisen albuminsa, *Metal of Honor*. Levyn kappaleet olivat klassista heavy metallia aikana, jolloin Yhdysvaltojen länsirannikolta alkunsa saanut glam metal kukoisti.

Yhtyeelle oli varattu kiertue Euroopassa, kun Island Recordsin uusi johtaja päätti luopua heavy metal -yhtyeistä, ja lopetti yhtyeen sopimuksen. Samaan aikaan rumpali Erik Ferron isä sairastui vakavasti, ja hän päätti palata kotiinsa. Yhtye tuntui jäävän tyhjän päälle, ja se jäi tauolle.  Lyhyen tauon jälkeen yhtye palasi levyttämään toista albumiaan *Sloppy Seconds*, joka julkaistiin vuonna 1989. Parin vuoden kuluttua yhtye julkaisi livelevyn *Thrown Together*, jonka jälkeen se jäi jälleen tauolle.

### Paluu (2000–)

Vuonna 2000 yhtye palasi studioon, ja levytti kolmannen levynsä, *Ink*. Seuraavana vuonna yhtye teki kiertueen mutta jäi sen jälkeen tauolle seitsemäksi vuodeksi kunnes palasi alkuperäisellä kokoonpanolla esiintymislavalle marraskuussa 2007. Vuonna 2008 yhtye esiintyi vain muutaman kerran ja jäi sen jälkeen jälleen pitkälle tauolle Mark Tornillon liityttyä Acceptiin. Yhtye on esiintynyt joitakin kertoja yhdessä vuoden 2013 jälkeen.

Diskografia
-----------

|  |
| --- |
| Studioalbumit
* *Metal of Honor*  (1986)
* *Sloppy Seconds*  (1989)
* *Ink*  (2000)

Livealbumit
* *Thrown Together*  (1992)

EP:t
* *TT Quick*  (1984)

Singlet
* *Glad all Over*  (1986)

Lähteet
1. 1 2  Overdrive Editor: Hidden Gem: TT Quick - Metal Of Honour *Overdrive Music Magazine*.  29.7.2017.  Arkistoitu 24.6.2019. Viitattu 12.6.2019. (englanniksi)
2. ↑  T.T. Quick *alchetron.com*. Viitattu 12.6.2019.
3. 1 2  Doe, Bernard: Reach for the Sky.  *Metal Forces, s. 28*, Issue 19, 1986.
4. ↑  Blabbermouth: MARK TORNILLO's Pre-ACCEPT Band TT QUICK To Reunite For 'Rock N' Roll Heaven' Concert *BLABBERMOUTH.NET*.  23.3.2013. Viitattu 12.6.2019.
5. 1 2  Blabbermouth: MARK TORNILLO's Pre-ACCEPT Band TT QUICK To Reunite For 'Rock N' Roll Heaven' Concert *BLABBERMOUTH.NET*.  23.3.2013. Viitattu 12.6.2019.
6. ↑  Eddie Trunk: *Eddie Trunk's Essential Hard Rock and Heavy Metal*. Abrams, 2013-09-24. ISBN 9781613125533. Teoksen verkkoversio (viitattu 12.6.2019). en
7. ↑  N ROLL HEAVEN PRESENTS Uncategorized | Rock'n New Jersey | Page 9 *jeffcrespirocks.wordpress.com*. Viitattu 12.6.2019. (englanniksi)[vanhentunut linkki]
8. ↑  Popoff, Martin: *Metal Heart: Aiming High With Accept*, s. 184-185. Power Chord Press, 2016.
9. 1 2  TT Quick - Encyclopaedia Metallum: The Metal Archives *www.metal-archives.com*. Viitattu 12.6.2019.
10. ↑  bravewords.com: ACCEPT - The Discovery Of Mark Tornillo *bravewords.com*. Viitattu 12.6.2019. (englanniksi)

Aiheesta muualla
* Kuvia tai muita tiedostoja aiheesta **TT Quick** Wikimedia Commonsissa

 |